Vi er tre elever, der går i 9. klasse. I januar havde vi den superfede mulighed at deltage i Ungdomsparlament 2018 i Folketinget. Sammen med 176 andre unge skulle vi være politikere for en dag.

Vi havde arbejdet længe på et lovforslag om gratis hpv-vaccine til drenge under 18 år, og Ungdomsparlamentet var den perfekte mulighed for at få politikernes opmærksomhed.

Vi gik ind i folketingssalen med vores forslag, og vi gik ud derfra med dagens største flertal. Kun fire stemte imod. Dette tal viser netop, hvorfor vi skal tilbyde gratis hpv-vaccine til drenge under 18 år –de ønsker den nemlig selv.